Γνωμοδότηση για την πρόταση οδηγίας του Ευρωπαϊκού Κοινοβουλίου και του Συμβουλίου περί τροποποιήσεως της οδηγίας 95/2/ΕΚ του Ευρωπαϊκού Κοινοβουλίου και του Συμβουλίου για τα πρόσθετα τροφίμων πλην των χρωστικών και των γλυκαντικών ()

(96/C 18/05)

Στις 5 Οκτωβρίου 1995, και σύμφωνα με το άρθρο 100A της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα περιβάλλοντος, δημόσιας υγείας και κατανάλωσης στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 19 Σεπτεμβρίου 1995, με βάση εισηγητική έκθεση του κ. Gardner και των συνεισηγητών κ.κ. de Knegt και Koopman.

Κατά την 329η σύνοδο ολομέλειας (συνεδρίαση της 25ης Οκτωβρίου 1995), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

Η ΟΚΕ συμφωνεί με την πρόταση της Επιτροπής με την επιφύλαξη των εξής παρατηρήσεων και σχολίων.

1. Εισαγωγή

Η καρραγενάνη (Ε 407) είναι ένα απόσταγμα αλγών που χρησιμοποιείται ως πηκτικό. Η Επιτροπή προτείνει τώρα να επιτραπεί και το Ε 407α, το οποίο επονομάζει « καρραγενάνη λαμβανόμενη με εναλλακτική μέθοδο καθαρισμού ». Το πρόσθετο αυτό παρασκευάζεται από άλγες του είδους « εύχυμα » και είναι και αυτό πηκτικό. Διαφορετικό από το Ε 407, το Ε 407α περιέχει συμπυκνωμένα κύτταρα αλγών και γι`αυτό διαθέτει υψηλότερο ποσοστό φυτικών ινών. Συνεπώς, και τα δύο διαφέρουν τόσο από τεχνολογικής όσο και από άποψης θρεπτικής αξίας.

Όταν συντάχθηκε η οδηγία 95/2/ΕΟΚ δεν είχαν ολοκληρωθεί τα πειράματα όσον αφορά την ασφαλή χρήση του Ε 407α. Αυτά έχουν τώρα ολοκληρωθεί και η Επιστημονική Επιτροπή Τροφίμων (SCF) έκρινε ότι το Ε 407 και το Ε 407α είναι εξίσου ασφαλή.

2. Παρατηρήσεις

2.1. Η ΟΚΕ επιδοκιμάζει την πρόταση υπό την προϋπόθεση των εξής αλλαγών :

2.2. Η προτεινόμενη ονομασία είναι και άσκοπη και πιθανόν παραπλανητική. Ενώ η καρραγενάνη είναι επεξεργασμένο κόμμι, το πρόσθετο αυτό είναι καρραγενάνη μαζί με μία σημαντική ποσότητα καθιζήματος κυτταρικού υλικού από θαλάσσια άλγη. Πρέπει, βέβαια, στη συσκευασία του τελικού προϊόντος να αναγράφεται η ονομασία (ή το Ε+αριθμός). Για την καλύτερη πληροφόρηση του καταναλωτή, θα πρέπει να επιλεγεί μια πολύ αντιπροσωπευτική ονομασία. Για το λόγο αυτό, η Επιτροπή χρειάζεται να αναζητήσει μια καλύτερη ονομασία η οποία θα διαφοροποιεί με σαφήνεια τα δύο προϊόντα.

2.3. Λαμβανομένης υπόψη της σημαντικής ποσότητας υλικού από άλγη, απαιτούνται λεπτομερείς προδιαγραφές, συμπεριλαμβανομένης και της προδιαγραφής ειδών αλγών.

2.4. Η ΟΚΕ προτείνει το « εύχυμα κόμμι ».

2.5. Εφόσον η εναλλακτική πληροφόρηση επί της συσκευασίας είναι ο αριθμός Ε, η αγορά θα εξυπηρετείται καλύτερα εάν γνωρίζει έναν αριθμό που θα είναι τελείως διάφορος από τον της καρραγενάνης.

2.6. Η ΟΚΕ αντιλαμβάνεται ότι έχει προταθεί ο Ε 407α διότι οι υπεύθυνοι του Κώδικα Τροφίμων (Codex) δεν μπόρεσαν ακόμη να συζητήσουν το θέμα και η Επιτροπή προτιμά τη σύμπτωση των αριθμών του Codex και της ΕΟΚ.

2.7. Η ΟΚΕ θεωρεί ότι μπορεί να δοθεί ο αριθμός Ε408. Η Επιτροπή πρέπει να διερευνήσει και να αλλάξει τον προτεινόμενο αριθμό σε Ε 408 ή σε κάποιον άλλο που θα συμφωνήσει με τον Codex.

Βρυξέλλες, 25 Οκτωβρίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() EE αριθ. C 163 της 29. 6. 1995, σ. 12.